text: 
  KOLDING: Så er den koldingensiske bilsælger Christian Christensen igen 
  klar til at tage kampen op med partisanerne i Guatamalas jungle. 
  Denne gang i følgeskab med Jørn Middelhede, ligeledes fra Kolding.
  
  " Målet er en bestemt grotte, hvor Maya-indianerne har malet 
  inskriptioner på væggen, " fortæller Christian Christensen, som rejser 
  fra Billund til Guatamala på tirsdag.
  
  Samme mål havde han for to år siden sammen med rejsekammeraten Jan 
  Højrup Nielsen, men ambitionerne måtte opgives.
  
  " Af hensyn til vores egen sikkerhed. Det var dødspatruljerne, som 
  havde den reelle magt i området, " fortæller Christian Christensen.
  
  Han fik selv beviset, da han kom til Guatamala. Et par uger 
  tidligere var hans meget gode ven, den amerikanske arkæolog Mike de 
  Vine, blevet fundet dræbt. Den ene dag blev han bortført, og næste 
  dag blev han fundet med halsen skåret halvt over.
  
  " Hverken militær eller politi gjorde noget. Den gang kunne man købe 
  en lejemorder for 75 kr., " fortæller bilsælgeren.
  
  
  
  